شەفەق
نیوز/ شاندیگ لە پەرلەمان هەرێم کوردستان، ئمڕوو دووشەممە، سەردان ئەو ناوچەیل سنووریە
کرد ک کەفتنە وەر گورزەیل ئیران.
موحسن
حسێن ئەندام دەسەی ناوخوەیی لە پەرلەمان ئەرا ئاژانس شەفەق نیوز وت: سەردان شاند پەرلەمان
ئەرا نووڕینیگ زیاتر لەو ناوچەیل سنووریە تیەێد ک لە ماوەی رووژەیل گوزەشتە کەفتنە
وەر گورزەیل ئیران و تورکیا، و پیشکەشکردن راپۆرتیگ هویرد ئەرا سەرۆکایەتی پەرلەمان
لەی باوەتە.
وتیش: ئەو ڕاپۆرتە ک ئەوەسا لەلایەن شاندەگە
ئامادە کریەێد هەمیش نووڕین تەواوی ئەرا رەوشەیل ژیان
و گوزەرانی ئەرا دانیشتگەیل ئی ناوچەیلە وەگەرد وەردەوامی تووپ ومووشەکەیل هاناوی.
وتیش: ئمڕوو شاندەگە سەردان قەزای چۆمان لە پارێزگای
هەولێر کرد، و ئەوەسا هەمیش سەردان ئەو ناوچەیل کەێد.‏
هەرلیوا، سەرچەوەیگ ناوخوەیی ئەرا ئاژانس
شەفەق نیوز وت: هیزەیل ئیران لە دویەکەو لەنزیک سنوورەگە گردەو بوینە، باوجی لە سنوور
هەرێم کوردستان رەد نەکردنە.
ئمڕوو دووشەممە، رووژنامەی "القبس" کوەیتی وت: کاروانیگ
لە هیزەیل هشکایی لە سوپای پاسدران ئیران وەرد ئامێرەیل سەربازی لە ناوچەیل سنووری
وەرد هەرێم کوردستان گردەو بوینە.
رووژنامەگە لە زوان سەرچەوەیلیگ وت: سوپای
پاسدران ئیران هوشداری خەڵک ئی ناوچەیلە کردیە ک نەبایەت بچنە ناوچەیل سنووری وەرد
عراق تا بانگوازیگتر.
وەگورەی قسەیل خەڵک ناوچەگە، کاروانەیل تانک
وتووپ روی وەرەو سنوور عراق لەلای کوردستان ئیران کەن، هەمیش فڕۆکەیل بێفڕۆکەوان ئەرا
ئی ناوچە هاوردنە.
